정조 10년 · 목
敎曰。未肅拜懸病備堂。幷卽牌招。○領議政金致仁啓言。臣於四五日之內。卒當迫隘之會。雖不得不忍死入來。臣之休退。已近二十年。疾病侵尋。神精耗損。凡諸事爲之間。前忘後失。區區廉防。固無可言。而處分亦豈不過中乎。敎曰。休致後重卜。古亦有之。至於卿則丙申嗣服之初。使事爲重。故特還卿西樞。而竣事之後。副卿初志。伊時非不欲畀以大任。而其時不得不然。顧今十年之間。國勢孤危。人心睽離。朝象泮渙。一年二年。轉益污下。此固予不能鎭定做去之致。而亦未必不由於朝無老成人故也。邦運不幸。世途不幸。五月以後。國勢愈覺岌嶪。假使人心安帖。朝象寧靜。猶難必保其無事。何況反是者耶。粵我 先朝。尊安之鞏固之。其時協贊之承佐之者誰也。卽卿之先卿是已。卿於先朝。亦致位大官。至於休退。當此之世。如欲弘濟時艱。捨卿其誰也。使卿見近日時象。則必駭歎於中矣。丙申以後。亂逆層生。世途多故。至于今不可收拾。昔之譏誚彈劾之事。今則便欲驅之罔測之地予則雖日下百張傳敎萬行絲綸不可以空言調劑。必須廟堂之上。保合調停。然後可見其效也。予之年紀。雖不至衰晚。志氣摧頹。精神耗減。凡於細瑣事務。有難親攬。故欲得賢相。大事之外。一切委寄。非但爲世道也。抑欲爲予頤養之方者久矣。民生之困瘁。亦莫甚於近日。非獨懷保之無其方而然也。朝廷之間。人人若不能自保其身。故不暇顧於民生之困瘁。大抵予之責勉卿期望卿者。卽三件事也。至若些少節目間事。亦豈無之。而顧彼三件事。實爲主宰。若能着意做得。則自然綱擧而目張。人心可底定也。世道可寧靜也。民生可懷保也。而國勢亦因此而成磐泰之固矣。日昨史官之往。俾以筵敎傳諭矣。卿或者記聞否。以辛卯年間上疏事言之。不顧一身私嫌。首先請討者。可見卿大體。此予所以必欲致卿。而望以世道之責者也。卿亦繼自今。勿以辭免爲意焉。致仁曰。咫尺賓筵。天語諄諄然懇惻。實不勝感泣惶恧。而亦非賤臣所可承當者也。使臣承此非常之寵命。而雖絲毫苟利於國家。則疾病何恤。廉防何惜。而死生亦何顧哉。臣自少本無可稱。而 先大王不知臣不肖。以爲臣卽先臣之子。可以堪當世之務。枉加拂拭。而臣不克奉令承敎矣。然當時之冒居大官者。誠以年富力强。而可任筋力之犇走。多年宰列。習熟聞見。不出乎廊廟之事。故依樣畵葫。苟幸無罪。而自臣之息跡朝端。居然十有餘年。其於朝廷事。只凭斷爛朝紙之間。而亦不能詳知其裏面。前日之耳剽而目見。亦皆置於相忘之域。雖故事常規。萬無酬應之望。若養病私第。漫不省事。豈不負我聖上重卜之意哉。今此登筵。喘息莫定。以此衰病之樣子。雖有犇走。效力之事。安可望乎。殿下俄以朝象之携貳爲敎。大抵寧靜和平。使一世之俗丕變。方其時也。人莫不向化。而顧其人心之變與不變。雖未可一一爲期。而外面看去。則未嘗不洽然而向化也。以 先王之時。行 先王之政。而不待於積基而後成。則今之時。若古之時也。況有 先王成憲。殿下卽 先王之基。而行 先王之事。則是謂事半而功倍也。蓋其行之之要。不過有罪者斥之。無罪者用之。悠久磨漸。成效可見也。敎曰。予亦未嘗不悠久磨漸而苦未見其效。此蓋今人不如古人之致也。 先大王五十年治化。予固不敢望也。而治化之外。設施之間。微細之事。有非予萬萬可企。殆乎如天之不可階而升。以是功效久而不立。世道日以趨下。士大未不能自守其心。至於波蕩而靡所止泊。必須如卿老成之人。在於協贊佐理之地。方可以仰成來效也。卿雖以精力之衰耗爲言。而此則不然。向來大典通編。卽卿之所裁斷也。至於小註。莫不檢察。精神不敷。而能如是乎。致仁曰。俄者傳敎。今此聖諭。若慈父之眷迷子。臣實感泣矣。俄以頤養聖躬爲敎。蓋今悠悠萬事。無過於保嗇聖躬。而五月以前。 宗社有盤泰之安。伊後事。每一思之。心胷摧抑矣。向伏見朝紙。以 慈宮上中下之敎。有揀選之擧。又比聞向日筵中下敎。和氣漸自宮闈之間。萬姓鼓舞。臣自聞此語。喜不能寐。關睢麟趾之應。億萬無疆之休。實基於今日矣。敎曰俄者責勉之戒。固當仰成於老成之人。而近日朝象。卿意則以爲何如也。致仁曰。朝廷之事。固不可以朝報中流出。領略理會。而大扺包容或忽於過仁。明察或至於細瑣矣。敎曰。卿言是矣。然包容實無其量。明察予何有焉。或不無細瑣之歎。而然古人云。賢者俯就。不肖者企及。此固不可望於今之世矣。又敎曰。卿旣入來。廟謨陳之。 致仁曰。不與廟堂事已久。凡諸事段。皆不知頭緖。何以陳之乎。臣旣不以相臣自處。旣登筵席。敢此仰達矣。向於朝紙。見金宇鎭處分傳敎。其後聞人所傳。則閃忽妖惡之態。誅戮猶輕。處分止於削版。聖意雖必有商量。不無罪重罰輕之嘆矣。敎曰。予於渠。可謂曲成矣。卿聞宮筵說話乎。渠雖年少蒙騃。固當含恩怵義。以圖善後。而乃反揚揚得得。不少顧忌。至於日昨行政。而放恣極矣。是豈領府勸渠爲之。莫非宇鎭自作之罪也。自古以來。院相中惟鄭太和一人外。皆不能免禍。予必欲全領府者此也。凡人老而聽子。許積至於賊堅。亦有之。然宇鎭之惡。不至於如此。領府事一人。豈不可全保耶。若以宇鎭所犯論之。雖絕島安置。未爲不可矣。 致仁曰。聖敎誠至當矣。領府事顧何可難保耶。此皆包容太過之致也。若於宇鎭罪輕之日。諭以斥之。豈有此乎。敎曰。當時冀其無事。而畢竟如此矣。 左議政李福源曰。不可不更加處分矣。敎曰。惟削職可以在城內。故爲領府事地而然也。右議政金熤曰。金宇鎭之削職。罰不足當罪。而臣於此。竊有憂懼者存。以宇鎭年少愛幸之故。凡有罪過。掩置不問。一事二事。馴至於此。方其罪微惡少之時。卽諭領府事。使之敎誨。則豈有今日之事哉。此非但金宇鎭之爲然。廷臣之有罪者。亦將如此。豈不憫哉。從今以往。先自罪微者而罰之。大者可戢。來者知畏矣。○戶曹判書鄭一祥啓言。京畿陸運邑稅穀。守令歲前領納。自是法例。而近來守令。不爲領納。使倉底主人。收捧納倉。故多有延拖逋欠之患。今後該邑守令。依例躬親領納。若如前稽滯。則請依大典通編。拿問嚴勘。從之。○守禦使徐有寧啓言。本廳軍校支放。他無措手。不得不仰達矣。總廳則軍餉推移。自有已例。本廳事勢。旣與總廳。無所異同。目下放料。必有別般區劃。然後可以接濟。山城餉米留庫條中。千餘石爲先量宜移劃支放。其餘不足之數。謹當自臣營從便貿取。以爲分排繼給之地。而待明秋貿米。還充餉穀。事甚便當。請下詢大臣處之。詢于大臣。領議政金致仁曰。支放不可不念。旣有總廳事例。則守禦使之如是陳達。似無怪。而城餉體重。有難準許。請其中三四百石。使之取補支放之資。待明秋還充本數。從之。又啓言。臣方因下詢奏對之際。守禦使徐有寧。不待奏畢。從傍勦說。事殊未安。請推考。從之。○大司憲尹坊。執義兪彥脩。司諫李東郁。掌令鄭景祚。持平朴宗正鄭來百。獻納金光岳。正言權坪張至冕。副修撰洪聖淵啓言。金宇鎭之彌天罪惡。已悉於三司箚啓。茍究其本。則其父金尙喆是已。蓋尙喆本以庸銷之品。濫據勻軸之任。眷遇何如。恩造何如。而賦性側媚。宅心陰秘。耇輝復出之說。暗地和應。情蹟難掩龍妻援比之奏。宿處顧戀。手脚盡露。平日稔惡。如是狼藉。其子之傳法。亦可以推知。今此宇鎭之東西閃跡。千億化身。莫非傳襲有素。指敎有自也。然此猶屬之細故。而至若指揮悖子。構成啓草。將欲啓達。而先售嘗試之習。急於掉脫。而反爲欺罔之計。是豈今日臣子之所敢萌於心筆諸書者耶。論其共濟。殆同嚴嵩之於世蕃。藉曰見欺。無異許積之於賊堅。言之及此。不覺骨戰而膽掉也。迺者聖斷赫然。惟輕之典。但施於指使之宇鎭。當施之律。不及於首惡之尙喆。三尺倒置。莫此爲甚。尙可以位忝大官。年且老耄。而有所容貸也哉。請領中樞府事金尙喆。爲先削奪官爵。門外黜送。批以。金宇鎭之罪重罰輕。專爲領府地也。蓋領府卽予院相。以是眷遇自異。且歷數前人。無故者幾希。予於領府。必欲全保而拯救之者此也。今此卿等請罪之擧。豈可但曰不審。至於句語間論列。亦多不着題者。以耇輝復出之說。抵書時相云云。一諫長雖有疏陳於丙申。而其時慰勉已備至。豈可追提於今日乎。外此龍妻援引云云。尤有萬萬不成說者。此一款。予每曰決不然。以此聲罪領府。領府不惟不以爲愧。世之具眼者。亦必嗟惜。古人有以五年七乘之說。擬之澂潚之事。忸怩鬱陶之喩。方諸世龍之妻。未聞以此獲罪朝廷。然則以彼涉疑之蹤。發此冒嫌之語。謂之第一事業可也。大抵論人必須稱停。當者知戢。聞者知畏。卿等一言之重。可敵千金。苟或反是。徒起滋惑。將使是非相混。虛實莫卞。適增世途之害。卿等胡不念此乎。領府之家。不幸有宇鎭干犯如許。在司直之地者。如欲責備於領府。則以知爲罪。不知亦罪。爲罪。尙何患無其辭。而忽以題外之說。抻入轉語之際。如是而其可曰罪其罪乎。句語釐改之前。勢難例批矣。敎曰。領相知之乎。所謂世龍妻云云。卽宮筵說話中句語。而領府之言。亦云無怪矣。此之謂領府事業則可。反以爲罪。則豈厭心乎哉。福源曰。此言豈可無罪乎。 致仁曰。不必以此爲領府之罪案。聖敎至當矣。○坊彥脩景祚宗正來百啓言。金宇鎭削版之命。雖出曲貸之聖意。惟其罔赦之罪。不可簿勘而止。淸削版罪人金宇鎭。亟令王府。設鞫得情。夬施當律。批以。不允。坊等又啓言。 金宇鎭罪惡。彰著無餘。而莫非其父金尙喆。平日指使之故。臣等一循公議。相率論啓矣。及承聖敎。不惟不允。以非矣爲敎。臣等言辭拙訥。誠未格天之致也。請遞臣等之職。從之。聖淵啓言。今日新啓。實出於公議。則不可以字句間不審之失。據下摧折之批。請諸臺依啓之批。亟命還收。敎以。不必然矣。